Mosambiekse plaaslike regeringsverkiesing: Spanning neem toe ná nog aanvalle | Maroela Media
In die eerste aanval is een van die slagoffers dood en tien beseer en in die tweede aanval is ’n vragmotorbestuurder geskiet toe gewapende mans sy voertuig gekaap het.
’n Strook van die Mosambiekse snelweg van sowat 100km tussen Muxungue en die Save-rivier het die afgelope paar maande byna in ’n oorlogsone verander. Die toename in aanvalle in hierdie gebied het die weermag die afgelope maande genoodsaak om padgebruikers in die omgewing te vergesel in ’n poging om die gevaar te verminder. Die vermoede is sterk dat voormalige Renamo-rebelle, wat hulle letterlik plek-plek langs die snelweg ingegrawe het, vir talle aanvalle op burgerlikes se voertuie verantwoordelik is.
Die taktiek om langs hoofweë in te grawe en vandaar niksvermoedende padgebruikers aan te val, was ’n algemene gebruik deur Renamo gedurende die 16-jaarlange burgeroorlog wat in 1992 geëindig het, maar nou weer dreig om op te vlam. Die rebelle grawe letterlik ’n sloot oor die snelweg om voertuie tot stilstand te bring, waarna ’n bloedige aanval volg.
Renamo boikot Woensdag se plaaslike verkiesing.